**2 тур 2016-2017 йыл.**

**5 - 8 кластарөсөн интернет-олимпиада һорауҙарына яуаптар**

1. Үҙ-ара мәғәнәүи һәм грамматик бәйләнештә тороусы һөйләмдәр берләшмәһе нисек атала?

**Эйәртеүле ҡушма һөйләмдәр.**

1. Нөктәләр урынына бәйләүсе һүҙҙәр ҡуйығыҙ, уларҙың аҫтына һыҙығыҙ.

*Көньяҡ Уралдың иң матур урынында, Бөрйән районында, Башҡортостан дәүләт ҡурсаулығы урынлашҡан.* ***Ул*** *1930 йыл ойошторолған.* ***Уның*** *майҙаны 70 мең гектарҙан ашыу. Унда һунарсылыҡ итеү һәм балыҡ тотоу тыйылған, урманды киҫергә һәм даланы һөрөргә ярамай.* ***Ҡурсаулыҡта*** *эшләүселәрҙең күҙәтеүе аҫтында бөтә йәнлектәр һәм* ***ҡоштар*** *йәшәй. Ғалимдар* ***бында*** *йәшәүсе хайуандарҙың тормошон өйрәнәләр.*

1. Текста беренсе торорға тейеш булған һөйләмде табығыҙ:

***Өфө – Башҡортостандың баш ҡалаһы.***

1. Килтерелгән миҫалдың стилен билдәләгеҙ:

*Башҡортостанда меңдән ашыу күл бар. Улар бигерәк тә Әбйәлил һәм Учалы райондарында күп. Урал алдында иң ҙур күлдәр – Аҡкүл, Ҡандракүл һәм Асылыкүл. Урал аръяғында – Өргөн менән Мауыҙҙы.*

***Был текст фәнни стилдә.***

1. Бирелгән һүҙҙәрҙең синонимдарын табығыҙ һәм синонимдар рәтенең доминантаһын күрһәтегеҙ.

***Ваҡыт – дәүер, заман, заман***

***Йәштәш – тиңдәш, тиҫтер, ҡорҙаш, тиң, тиң-тош***

***Ҡолау – ауыу, йығылыу***

***Матур – һылыу, күркәм, сибәр, зифа, нәфис, һомғол, һоҡланғыс, нәзәкәтле, гүзәл, иҫ киткес, күҙ яуын алырлыҡ, ҡарап туймаҫлыҡ, күреп туймаҫлыҡ, бер ҡалаҡ һыуға һалып йоторлоҡ, һыу һөлөгө кеүек, бер бите ай, бер бите ҡояш, атлы кеше аттан төшөп, йәйәү кеше ятып ҡарарлыҡ***

***Бала – бәпес, бәпәй, сабый***

***Һөйөү – яратыу, ғишыҡ тотоу***

1. Рус телендә бирелгән фразеологизмдарҙың башҡорт телендәге парҙарын тап:

***Два сапога пара. – Икеһе бер ҡалып.***

***Душа нараспашку. – Асыҡ күңелле.***

***Глаза на мокром месте. – Серек сабат (илап йөрөй).***

***Сыграть в ящик. – Аяҡты һуҙыу.***

***Кот наплакал. – Тырнаҡ осондай.***

***Бить баклуши. – Ел ҡыуыу.***

***Пристал как банный лист. – Талпан кеүек йәбеште.***

***Водить за нос. – Төп башына ултыртыу, тишек кәмәгә ултыртыу, кәкре ҡайынға терәтеү.***

***Выеденного яйца не стоит. – Һуҡыр тин тормай, һуҡыр бер тин дә тормай.***

***На душе кошки скребут. – Күңел һыҙлай. Күңел әрней.***

1. Бирелгән фразеологик берәмектәрҙең мәғәнәләрен аңлатығыҙ:

*Алты барып йәйәү ҡайтҡан –* ***өмөт, ышаныс юҡҡа сыҡҡанда әйтелә****, борсаҡ сәсә –* ***бик маҡтанып хәбәр һөйләү****, тирмәне шәп тарта* ***– ашауға бик шәп****, теш ҡайрау –* ***асыу һаҡлап, уҫал ниәт тотоу****, ҡойроҡ болғау –* ***түрәләр, хәлле кешеләр алдында ҡуштанланыу, ярамһаҡланыу****, мамай заманында –* ***әллә ҡасан, бик күптәнге****, дөйә ҡойроғо ергә еткәс –* ***булмай, тормошҡа ашмай торған йәки булыры бик алыҫ эш-хәл тураһында мыҫҡыллабыраҡ әйтелә****.*

1. Һүҙҙәрҙе ижектәргә бүлегеҙ, ижек төрҙәрен билдәләгеҙ:

***Бо (асыҡ ижек) – рон (ябыҡ) – ғо (асыҡ), а (асыҡ) – рыҫ (ябыҡ) –лан (ябыҡ), ет (асыҡ) – меш (ябыҡ), мө (асыҡ) – хәб (ябыҡ) – бәт (ябыҡ), ҡур (ябыҡ) – ҡаҡ (ябыҡ), ал (асыҡ) – маш (ябыҡ) – сы (асыҡ).***

***Бо-рон-ғо – тһ-тһт-тһ, а-рыҫ-лан – һ-тһт-тһт, ет-меш – һт-тһт, мө-хәб-бәт – тһ-тһт-тһт, ҡур-ҡаҡ – тһт-тһт, ал-маш-сы – һт-тһт-тһ.***

1. ***Ҡара диңгеҙ*** *һүҙенең яһалышын аңлатып яҙырға?*  ***Ҡара диңгеҙ - ҡушма һүҙ, бәйләү юлы***
2. ***Юлдаш, ҡурайсы һүҙҙәренең ялғау төрөн билдәләгеҙ?***

***-даш, -сы яһаусы ялғауҙар***

1. *Александр Невский****ҙар****, Суворов****тар****, Салауат****тар****, Кутузов****тар****, Котовский****ҙар****, Чапаев****тар*** *атта йөрөгәндәр (Н.Нәжми.)* Һөйләмдә бирелгән яңғыҙлыҡ исемдәрҙең күплек төрөн билдәләгеҙ?

***Был күплек ялғауҙары индивидуаль күплекте белдермй, ә теге йәки был кеше менән бергә йөрөгән, эшләгән башҡа кешеләр төркөмөн, йәки уның иптәштәрен белдерә.***

1. *Бик күп* ***илдәр*** *гиҙҙем,* ***һыуҙар*** *кистем. Фәриҙәгә яңы* ***күлдәк*** *алғандар*. Ҡалын хәреф менән бирелгән һүҙҙәр ниндәй килештә килгәндәр?

***Илдәр, һыуҙар, күлдәк - билдәһеҙ төшөм килеш***

1. ***Тәүәккәл таш ярыр, булдыҡһыҙ баш ярыр.*** Һөйләмдең эйәһе ниндәй һүҙ төркөмөнән килгән?

***Тәүәккәл, булдыҡһыҙ – сифаттар исем урынында килә***

1. ***Фото, код, ток һүҙҙәрендәге О хәрефе ҡайһы килеш ялғауында һаҡланмай?***

***Фотоның, кодтың, токтың –эйәлек килеш, фотоны, кодты, токты – төбәү килештәрҙә, сөнки был һүҙҙәр рус теленән ингән.***

1. Алмаштарҙың төркөмсәһен билдәләгеҙ: *Ай уға һәр кис ошо һүҙҙе ҡабатлаған…*

***Уға – күрһәтеү алмашы, һәр – билдәләү алмашы, ошо – күрһәтеү алмашы***

1. Ҡылымдарҙың яһалышын билдәләгеҙ: *ауыҙ ит, күңел ас, ҡаршы ал, хәл йый.*

***Ҡушма ҡылымдар. Был ҡылымдарҙа яһаусы ярҙамсы ҡылымдар ит, ас, ал, йый ҡулланылған.***

1. *Исемеңде ташҡа яҙма, ил йөрәгенә яҙ* (Мәҡәл). Бирелгән һөйләмдең әйтелеү маҡсаты буйынса төрөн билдәләгеҙ.

**Бойороҡ һөйләм. Яҙма, яҙ – бойороҡ һөйкәлешендәге ҡылымдар.**

1. Эйәлек затында килгән исемдәрҙе табығыҙ, ниндәй килештә тороуын һәм ниндәй һөйләм киҫәге булып килеүен билдәләгеҙ.

***Башҡортостаным (Төп килеш, өндәш һүҙ һөйләм киҫәге булмай)*** *минең, гөлбаҡсалар иле! Беләһегеҙме, унда йәйге айҙарҙа гөлдәрҙән бал яуа, арыш баш ҡоҫҡан саҡта баҫыу өҫтөндә монар аға, ә күктә һабантурғай, ер өҫтөндәге әле зәңгәр, әле күгелйем тулҡынға ҡыуанып, үрҙән моң ҡоя. Эй, йәйрәп ятҡан* ***Бүздәгем (Төп килеш, эйә)*** *минең! Бүздәк һауаһының тәнгә сихәтен, йәнгә рәхәтен былбыл телдәре лә әйтеп бирә алмаҫ, ти торғайны минең әсәйем* ***(Төп килеш, эйә)****. Ул саҡта бала-саға ғына инем, ә унан, Бүздәктән ары донъяны күҙ алдына ла килтермәгәс, уның ниңә шул тиклем мөхәббәтле итеп һөйләшкәнен аңлай алмағанмын. Хәҙер белдем мин Тыуған илкәйемдең* ***(Эйәлек килеш, аныҡлаусы)*** *ҡәҙерҙәрен!*

*Шул тиклем һағындым үҙебеҙҙең ерҙе, тупраҡты! Ҡара тупраҡты! Һағыштарымдан йөрәккәйемә* ***(Төбәү килеш, тултырыусы)*** *ҡан һарҡыны… Үҙебеҙҙең яҡтың* ***(Эйәлек килеш, аныҡлаусы)*** *яҙын, көҙөн, ҡышын, йәйҙәрен һағындым. Ҡайҙа һуң һеҙ, ғәзиз тыуған яҡтарым* ***(Төп килеш, өндәш һүҙ һөйләм киҫәге булмай)****?! Әле мин диңгеҙҙәр, далалар, шырлыҡтар, тауҙар, урман-ҡырҙар аша ҡайтып китер инем ҡош булып, Урал бөркөтө булып ҡайтыр инем һеҙҙең янға*! (К. Кинйәбулатова)

1. Бирелгән омонимдарҙың төрөн билдәләгеҙ: *өй (йорт) – өй (бойроҡ һөйкәлешендә ҡылым формаһы )*

***Өй (йорт) – өй (бойроҡ һөйкәлешендә ҡылым формаһы). Былар лексик-грамматик омонимдар (омоформалар)***

1. Антоним, синоним, омоним һүҙлектәре ниндәй төркөмгә ҡарай?

**Лингвистик һүҙлектәрҙең аңлатмалы һүҙлектәр төркөмөнә ҡарай.**